Doi copii de 7-8 ani au împărțit sâmbătă, în comuna Mărgineni, județul Bacău, pliante electorale ale lui Dan Barna, candidatul Uniunii Salvați România (USR) la alegerile prezidențiale.



Potrivit viceprimarului Ioan Gheorgheș, în urma unei reclamații, copiii, de clasa I sau a II-a, au fost depistați distribuind pliantele USR. Ei au relatat că ar fi primit materialele de propagandă de la D.G, poreclit Agamel, membru USR din localitate. Acesta le-ar fi promis câte 5 lei pentru munca prestată.

Potrivit Legii nr. 370/2004, pentru alegerea Preşedintelui României, „folosirea minorilor cu vârsta sub 16 ani pentru distribuirea sau amplasarea de materiale de propagandă electorală este interzisă”.



Poliția locală din comună a făcut verificări și a sesizat postul de poliție din subordinea Inspectoratului de Poliție Județean Bacău, care urmează să ancheteze situația.

Potrivit reprezentanților PSD, luni, social democrații vor depune o plângere la Biroul Electoral Județean.